b'\n_START_ARTICLE_\nBernal D\xc3\xadaz del Castillo\n_START_SECTION_\nBiografija\n_START_PARAGRAPH_\nBernalis Diasas del Kastiljas gim\xc4\x97 Ispanijoje, ma\xc5\xbeame Medinos del Kampo miestelyje, neturtingoje \xc5\xa1eimoje. Jis gavo menk\xc4\x85 i\xc5\xa1simokslinim\xc4\x85 ir 1514 m. i\xc5\xa1plauk\xc4\x97 \xc4\xaf Kub\xc4\x85 ie\xc5\xa1koti laim\xc4\x97s, ta\xc4\x8diau joje nuo epidemij\xc5\xb3 jau buvo i\xc5\xa1mir\xc4\x99 dauguma vietini\xc5\xb3 gyventoj\xc5\xb3, tod\xc4\x97l ispanai nesurado reikalingos darbo j\xc4\x97gos ir ekspedicija buvo i\xc5\xa1si\xc5\xb3sta \xc4\xaf ma\xc5\xbeesnes Karib\xc5\xb3 salas, ir Diasas prie jos prisid\xc4\x97jo. Kelionei vadovavo Franciskas Hernandesas de Kordoba ir netrukus ispanai atrado Jukatano krantus, bet i\xc5\xa1silaipin\xc4\x99 buvo u\xc5\xbepulti vietini\xc5\xb3 ind\xc4\x97n\xc5\xb3, taigi \xc4\xaf Kub\xc4\x85 sugr\xc4\xaf\xc5\xbeo nepavyd\xc4\x97tinos formos._NEWLINE_Visgi, Diasas sugr\xc4\xaf\xc5\xbeo \xc4\xaf Jukatano pusiasal\xc4\xaf po met\xc5\xb3, kartu su Chuano de Grichalvos vadovaujama ekspedicija, kurios tikslas buvo i\xc5\xa1tyrin\xc4\x97ti naujai atrastas \xc5\xbeemes. Prie\xc5\xa1 sugr\xc4\xaf\xc5\xbedamas \xc4\xaf Kub\xc4\x85, jis i\xc5\xa1 karto prisijung\xc4\x97 prie kitos ekspedicijos, \xc5\xa1\xc4\xafkart Hernano Korteso. Tuo metu Diasas dar ne\xc5\xbeinojo, jog dalyvaus vienoje did\xc5\xbeiausi\xc5\xb3 istorijoje karini\xc5\xb3 kampanij\xc5\xb3, kuri vos po keleri\xc5\xb3 met\xc5\xb3 sunaikins Mezoamerikos actek\xc5\xb3 imperij\xc4\x85. Kelion\xc4\x97s metu Diasas i\xc5\xa1 jos dalyvi\xc5\xb3 rinko vis\xc4\x85 jam reikaling\xc4\x85 informacij\xc4\x85, kuri\xc4\x85 v\xc4\x97liau sud\xc4\x97jo \xc4\xaf savo knyg\xc4\x85, pavadint\xc4\x85 Historia verdadera de la conquista de la Nueva Espa\xc3\xb1a (liet. Tikroji istorija apie Naujosios Ispanijos u\xc5\xbekariavim\xc4\x85). Savo darbe Diasas apra\xc5\xa1o daugel\xc4\xaf i\xc5\xa1 119 m\xc5\xab\xc5\xa1i\xc5\xb3, kuriuose, kaip jis tvirtina, pats dalyvavo, ir actek\xc5\xb3 imperijos nukariavimo kulminacij\xc4\x85 1521 metais._NEWLINE_U\xc5\xbe tai Diasas buvo paskirtas Santjago de los Kabaljeros, dabartinio Antigvos Gvatemalos miesto, gubernatoriumi. Savo knyg\xc4\x85 jis prad\xc4\x97jo ra\xc5\xa1yti 1568-aisiais, beveik penkiasde\xc5\xa1imt met\xc5\xb3 po apra\xc5\xa1omo \xc4\xafvykio, taip atsakydamas \xc4\xaf alternatyvi\xc4\x85 istorij\xc4\x85, para\xc5\xa1yt\xc4\x85 Korteso kapeliono, kuris kampanijoje i\xc5\xa1 tikr\xc5\xb3j\xc5\xb3 nedalyvavo. K\xc5\xabrinys buvo pavadintas Verdadera Historia (isp. \xe2\x80\x9eTikroji istorija\xe2\x80\x9c), paneigdamas klaidingus faktus, i\xc5\xa1d\xc4\x97stytus Korteso pasakojime._NEWLINE_Diasas mir\xc4\x97 1584 metais, nesulauk\xc4\x99s savo knygos i\xc5\xa1leidimo. Jo rankra\xc5\xa1\xc4\x8diai buvo rasti Madrido bibliotekoje ir 1632-aisiais pagaliau i\xc5\xa1leisti. K\xc5\xabrinyje pasakojama liudijimo stiliumi, da\xc5\xbenai visk\xc4\x85 nu\xc5\xa1vie\xc4\x8diant i\xc5\xa1 paprasto karininko pus\xc4\x97s. \xc5\xa0iandien \xc5\xa1i knyga yra pats svarbiausias ir patikimiausias \xc5\xa1altinis, padedantis suprasti actek\xc5\xb3 imperijos \xc5\xbelugimo prie\xc5\xbeastis ir Meksikos u\xc5\xbekariavim\xc4\x85.'